Mies ei osannut aavistaa pahaa, kun ovisilmästä näkyi tuttu nainen. Oven takana piilossa odotti kuitenkin pesäpallomailoin ja pistoolein aseistettu joukko.

Raju välikohtaus sattui vuosi sitten Hyvinkäällä.

Yllätyshyökkäyksen kohteeksi joutunut mies puolusti itseään veitsen kanssa.

Oikeus ei hyväksynyt miehen käyttämiä voimakeinoja.

Hyökkäyksen uhriksi joutunut sai ankarimman tuomion.

Taustalla oli 34-vuotiaan asunnonhaltijan ja hänen 30-vuotiaan kaverinsa mustasukkaisuudesta johtunut välirikko, jota nuorempi lähti selvittämään kolmen tuttavansa kanssa.

Kiistan osapuoli oli varustautunut yli kilon painoisella mailalla. Hänen tuttavalleen, 36-vuotiaalle naiselle annettiin kevyempi maila. 35-vuotiaalla miehen aseena oli lipastettu pistooli.

Houkutuslinnuksi lähti 29-vuotias nainen, jota asunnonhaltija oli aiemmin nimitellyt alatyylisesti.

Kaaos eteisessä

Kello lähenteli jo iltayhtätoista, kun naistuttava soitti autosta miehelle ja kertoi olevansa matkalla tämän luokse. Nainen oli ollut miehen luona ennenkin, joten hän tiesi, että alaoven sai riuhtaisemalla auki.

Seurue pääsikin rappukäytävään, missä kolmikko asettui oven taakse seinää vasten piiloon niin. Houkutuslintu soitti ovikelloa, jolloin ovisilmästä katsonut pahaa aavistamaton mies avasi oven.

Samassa koko joukko tunkeutui sisään. Pistoolimies osoitti yllätettyä uhria aseella pesäpallomailoin aseistautuneiden alkaessa hakata tätä eri puolille kehoa. Hyökkäyksen kohteeksi joutunut yritti epätoivoisesti torjua iskuja ahtaassa eteisessä.

Kaaosmainen tappelu siirtyi pian olohuoneeseen, mistä mies pääsi pakenemaan keittiöön. Hän tempaisi pöydällä olleen veitsen ja näki samalla, kuinka pistoolimies latasi aseensa ja tähdäten sillä häntä. Mies ryntäsi asemiestä kohti ja iski tätä veitsellä vartalon etuosaan, jolloin ase laukesi. Luoti osui kuitenkin lattiaan.

Tappelu ei tauonnut edes aseen jyrähdykseen. Nyt hyökkäyksen uhri alkoi kuitenkin päästä niskan päälle. Puukosta saivat vielä entinen kaveri sekä poistumassa ollut mailanainen.

Lieveni sakoiksi

Poliisilla samoin kuin käräjäoikeudella oli mittava urakka yrittää selvittää tarkkaa tapahtumien kulkua.

Lopulta Hyvinkään käräjäoikeus langetti ankarimman tuomion hyökkäyksen kohteeksi joutuneelle miehelle. Se katsoi Hannu Olavi Hämäläisen syyllistyneen kahteen tapon yritykseen sekä yhteen hätävarjelun liioitteluna tehtyyn tapon yritykseen. Rangaistus oli 4 vuotta ja 2 kuukautta vankeutta.

Asuntoon hyökänneet selvisivät runsaan vuoden mittaisilla vankeustuomioilla. Houkutuslinnulle oikeus langetti puolen vuoden vankeustuomion.

Tuoreessa päätöksessään Helsingin hovioikeus lievensi Hämäläisen rangaistuksen kolmeksi vuodeksi vankeutta. Oikeus katsoi hänen syyllistyneen vain kahteen hätävarjelun liioitteluna tehtyyn tapon yritykseen.

Houkutuslintuna toimineen naisen tuomion hovioikeus lievensi sakoiksi kotirauhan rikkomisesta.